

REPUBLIKA HRVATSKA

KRAPINSKO – ZAGORSKA ŽUPANIJA

OPĆINA STUBIČKE TOPLICE

JEDINSTVENI UPRAVNI ODJEL

KLASA: 112-01/25-01/03

URBROJ: 2140-27-4-25-1

Stubičke Toplice, 6. listopada 2025.

 Na temelju čl. 19. st. 1. Zakona o službenicima i namještenicima u lokalnoj i područnoj (regionalnoj) samoupravi (NN 86/08, 61/11, 4/18, 112/19, 17/25), pročelnik Jedinstvenog upravnog odjela Općine Stubičke Toplice raspisuje

**JAVNI NATJEČAJ**

za prijam u službu u Jedinstveni upravni odjel Općine Stubičke Toplice na radno mjesto:

**KOMUNALNI REDAR –** 1 izvršitelj/ica, na neodređeno vrijeme u punom radnom vremenu, uz obvezatni probni rad u trajanju 3 (tri) mjeseca.

**Posebni uvjeti za prijam u službu:**

* srednja stručna sprema: gimnazijsko srednjoškolsko obrazovanje ili četverogodišnje strukovno srednjoškolsko obrazovanje,
* najmanje jedna godina radnog iskustva na odgovarajućim poslovima,
* položen državni ispit I. razine,
* poznavanje rada na računalu,
* položen vozački ispit B kategorije.

 Osim posebnih uvjeta kandidati moraju ispunjavati slijedeće opće uvjete za prijam u službu:

 -punoljetnost,

 -hrvatsko državljanstvo i

 -zdravstvena sposobnost za obavljanje poslova radnog mjesta.

 Mjesto rada: područje Općine Stubičke Toplice, Grada Donja Stubica i Općine Gornja Stubica.

 Izrazi koji se koriste u javnom natječaju, a imaju rodno značenje, koriste se neutralno i odnose se jednako na muški i ženski rod.

 Na javni natječaj se mogu javiti osobe oba spola, sukladno čl. 13. Zakona o ravnopravnosti spolova (NN 82/08, 69/17).

 Osobama koje su stekle odgovarajući akademski ili stručni naziv prije stupanja na snagu Zakona o akademskom i stručnom nazivu i akademskom stupnju (NN 123/23) stečeni akademski ili stručni naziv izjednačava se s odgovarajućim akademskim ili stručnim nazivom u skladu s odredbama čl. 15. i 16. toga Zakona.

 Na javni natječaj se mogu prijaviti i kandidati koji nemaju položen državni ispit propisane razine uz uvjet da ga polože u roku od godine dana od dana početka rada u službi utvrđenog rješenjem o rasporedu na radno mjesto, sukladno odredbi čl. 14. Zakona o službenicima i namještenicima u lokalnoj i područnoj (regionalnoj) samoupravi.

 U službu ne može biti primljena osoba kod koje postoje zapreke prijma u službu propisane čl. 15. i 16. Zakona o službenicima i namještenicima u lokalnoj i područnoj (regionalnoj) samoupravi.

 Kandidat koji ostvaruje pravo prednosti pri zapošljavanju prema posebnim propisima sukladno čl. 19. st. 10. Zakona o službenicima i namještenicima u lokalnoj i područnoj (regionalnoj) samoupravi dužan je u prijavi na javni natječaj pozvati se na to pravo i ima prednost u odnosu na ostale kandidate samo pod jednakim uvjetima. Da bi ostvario pravo prednosti pri zapošljavanju, kandidat koji ispunjava uvjete za ostvarivanje toga prava, dužan je uz prijavu na javni natječaj priložiti sve dokaze o ispunjavanju traženih uvjeta, kao i rješenje o priznatom statusu, odnosno potvrdu o priznatom statusu iz koje je vidljivo spomenuto pravo, dokaz iz kojeg je vidljivo na koji način je prestao radni odnos kod posljednjeg poslodavca (ugovor, rješenje, odluka i sl.) te dokaz da je nezaposlen (uvjerenje ili evidencijski list Hrvatskoga zavoda za zapošljavanje). Pod jednakim uvjetima podrazumijeva se da na kraju provedenog pismenog testiranja kandidata i provedenog intervjua s istima, kandidati koji su po rang-listi ostvarili najveći i isti broj ukupnih bodova, prednost pri zapošljavanju ima onaj kandidat koji se u svojoj prijavi pozvao na to pravo i dokazao ga.

Uz prijavu na javni natječaj (vlastoručno potpisanu) kandidati su dužni priložiti:

* životopis (vlastoručno potpisan),
* dokaz o hrvatskom državljanstvu (važeća osobna iskaznica, putovnica, domovnica ili Elektronički zapis iz Knjige državljana),
* dokaz o stručnoj spremi: preslika svjedodžbe, diplome ili potvrde o stečenoj stručnoj spremi,
* uvjerenje o položenome državnom ispitu, ako kandidat/kinja ima položen državni ispit,
* dokaz o radnom iskustvu:

a) elektronički zapis ili potvrdu o podacima evidentiranim u bazi podataka Hrvatskog zavoda za mirovinsko osiguranje – ne starije od 1 mjeseca od dana objave javnog natječaja,

b) dokaz o radnom iskustvu na odgovarajućim poslovima u trajanju od najmanje jedne godine, iz kojeg je vidljivo da je kandidat/kinja obavljao/la poslove u traženoj stručnoj spremi i struci i razdoblje u kojem je obavljao/la te poslove (preslik ugovora, rješenja ili potvrde poslodavca), a koje radno iskustvo je evidentirano u elektroničkom zapisu Hrvatskog zavoda za mirovinsko osiguranje,

 - presliku vozačke dozvole.

Nepotpune i nepravodobne prijave neće se razmatrati. Urednom prijavom smatra se prijava koja sadrži sve podatke i priloge navedene u javnom natječaju. Osoba koja je podnijela nepotpunu prijavu, neće biti pozvana na dopunu dokumentacije.

 Ako kandidat uz prijavu priloži dokumente u kojima osobni podaci nisu istovjetni, dužan je dostaviti i dokaz o njihovoj promjeni (vjenčani ili rodni list ili sl.). Kandidati koji dostavljaju dokumentaciju na stranom jeziku dužni su uz istu dostaviti i ovjereni prijevod na hrvatski jezik.

 Prijavom na javni natječaj kandidati/kandidatkinje pristaju na obradu svojih osobnih podataka u svrhu provođenja selekcijskog postupka.

 Radnim iskustvom na odgovarajućim poslovima podrazumijeva se radno iskustvo (služba u upravnim tijelima jedinice lokalne ili područne (regionalne) samouprave, državna služba, javna služba, radni odnos kod privatnog poslodavca, samostalno obavljanje profesionalne djelatnosti ili obavljanje poslova u međunarodnim organizacijama) ostvareno na poslovima navedenog stupnja obrazovanja (stručne spreme) i struke.

 S kandidatima prijavljenim na javni natječaj provest će se testiranje i intervju radi provjere znanja i sposobnosti bitnih za obavljanje poslova radnog mjesta za koje se primaju. Intervju se provodi samo s kandidatima koji su ostvarili najmanje 50% bodova iz svakog dijela provjere znanja.

 Ako kandidat ne pristupi prethodnoj provjeri znanja, smatra se da je povukao prijavu na javni natječaj.

 Izabrani kandidat bit će pozvan da u primjerenom roku, a prije donošenja rješenja o prijmu, dostavi uvjerenje nadležnog suda da se protiv njega ne vodi kazneni postupak i uvjerenje o zdravstvenoj sposobnosti za obavljanje poslova radnog mjesta te da dostavi na uvid izvornike dokaza o ispunjavanju formalnih uvjeta iz javnog natječaja, čije su preslike priložene uz prijavu na javni natječaj, uz upozorenje da se nedostavljanje traženih isprava smatra odustankom od prijma u službu.

Nakon izbora kandidata, a prije donošenja rješenja o prijmu Jedinstveni upravni odjel provjerit će po službenoj dužnosti postoji li zapreka za prijam u službu zbog pravomoćne osuđivanosti izabranog kandidata za kazneno djelo iz čl. 15. i zapreke iz čl. 16. Zakona o službenicima i namještenicima u lokalnoj i područnoj (regionalnoj) samoupravi.

Opis poslova i podaci o plaći radnog mjesta koje se popunjava javnim natječajem, način obavljanja prethodne provjere znanja i sposobnosti kandidata, područje provjere te pravni i drugi izvori za pripremanje kandidata za provjeru navedeni su na mrežnoj stranici Općine Stubičke Toplice, www.stubicketoplice.hr.

 Na mrežnoj stranici Općine Stubičke Toplice, [www.stubicketoplice.hr](http://www.stubicketoplice.hr), najmanje 5 (pet) dana prije održavanja provjere, bit će objavljen poziv i vrijeme održavanja prethodne provjere znanja i sposobnosti kandidata te popis kandidata prijavljenih na javni natječaj. Kandidati koji ispunjavaju formalne uvjete iz natječaja i imaju pravo pristupiti testiranju bit će evidentirani lozinkom koja se sastoji od prvog slova imena i prvog slova prezimena i 5 (pet) zadnjih brojeva OIB-a i pod kojom će lozinkom biti pozvani na testiranje.

 Prijave na javni natječaj, s dokazima o ispunjavanju uvjeta, podnose se preporučeno poštom u roku 8 (osam) dana od dana objave u „Narodnim novinama“, i to na adresu: Općina Stubičke Toplice, Jedinstveni upravni odjel, Viktora Šipeka 16, 49244 Stubičke Toplice, s naznakom: „Za javni natječaj za prijam u službu na neodređeno vrijeme – ne otvaraj“.

 Rješenje o prijmu u službu izabranog kandidata dostavlja se javnom objavom na mrežnoj stranici Općine Stubičke Toplice (www.stubicketoplice.hr). Dostava rješenja svim kandidatima smatra se obavljenom istekom osmog dana od dana javne objave rješenja na mrežnoj stranici Općine Stubičke Toplice (www.stubicketoplice.hr).

PROČELNIK

Vinko Bajzek, mag. iur.